25 Maart: Christene hoort in hokke nie. - Jan van der Watt - www.bybelkennis.co.za
by Mitch Kalp · Published 25/03/2017 · Updated 01/03/2017
Luk 11:1-26 (fokus 11:14-26)
In die klein dorpie Wilmore in Amerika is daar 'n staalhok in die museum. Die storie is dat dit eens op 'n tyd die leeuhok van Barnie se sirkus was. Toe die sirkus destyds met hulle ossewaens daar verby is, is die sirkusleeu dood. Hulle verkoop toe daar en dan die hok aan die dorp – wat dit as 'n tronk gebruik het. Al plek wat hulle vir die leeuhok gehad het, was in die stadsaal. As iemand iets verkeerd gedoen het, moes hy daar in die stadsaal sit en almal kon hom dan uitsorteer tot hy weer goeie maniere geleer het.
Een van die belangrikste dinge vir die Here is dat Christene met mekaar oor die weg moet kom. Dis wat 11:17 sê. Geen weermag kan tog wen as die soldate onder mekaar baklei nie. Hulle moet hulle verskille uitsorteer en in vrede leef, daar is geen ander keuse nie.
As Christene van mekaar verskil moet hulle dit nie in die openbaar in die leeuhok in die "stadsaal" doen nie. Hokke is vir leeus wat wil baklei en nie met ander oor die weg kan kom nie. Dit is nie waar Chritsene hoort nie. Hulle moet in liefde en begrip vir mekaar hulle probelem uitsorteer, want hulle veg in die weermag van die God van liefde en vergifnis.
Dit is nie altyd maklik om die vrede te bewaar nie. Dit is nog moeiliker om die vrede te herstel as dinge verkeerd geloop het. Maar dit moet gedoen word. 'n Weermag kon tog nie onder homself verdeel wees nie, veral nie God se weermag nie.